作者:趙崇嶓
標題:摸魚兒
內容:卷珠簾、幾番花信。輕寒猶自成陣。一年芳事如朝夢，容易綠深紅褪。寒食近。惟自有、斷腸垂柳禁春困。瑣窗深靜。悄疊損縷衣，凝塵暗掩，金斗熨清潤。章臺恨。準擬芳期未穩。舊遊細把重忖。鑑鸞釵鳳平分久，留取年時心印。誰與問。待試寫花箋，密寄教郎認。妒香憐粉。欲寫卻還羞，輕顰淺嘆，字字攬方寸。